RÅDETS FORORDNING (EF) Nr. 150/95 af 23. januar 1995 om ændring af forordning (EØF) nr. 3813/92 om den regningsenhed og de omregningskurser, der skal anvendes i den fælles landbrugspolitik

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 42 og 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2), og

ud fra følgende betragtninger:

Ifølge artikel 13, stk. 2, i forordning (EØF) nr. 3813/92 (3) undersøger Rådet inden den 1. januar 1995 den agromonetære ordning, der blev indført i begyndelsen af 1993; det er nødvendigt, at der på EF-plan træffes foranstaltninger, så ordningen anvendes ensartet i alle medlemsstater, og det undgås, at der opstår agromonetære forvridninger ved den fælles landbrugspolitiks gennemførelse;

som følge af beslutningen af 2. august 1993 om udvidelse af interventionsmargenerne til 15 % inden for det europæiske monetære system, betragtes alle medlemsstaters valutaer som flydende valutaer ud fra et agromonetært synspunkt; den justeringsfaktor, der er nævnt i artikel 1, litra c), i forordning (EØF) nr. 3813/92, er derfor forblevet uændret på 1,207509;

justeringsfaktoren, der er knyttet til de faste valutaer, er bortfaldet i henhold til artikel 13, stk. 2, i forordning (EØF) nr. 3813/92; de priser og beløb, som er fastsat i ecu, bør derfor justeres, så deres størrelse bevares i national valuta;

Rådets forordning (EØF) nr. 3180/78 af 18. december 1978 om ændring af værdien af den regningsenhed, som anvendes af Den Europæiske Fond for Monetært Samarbejde (4) er blevet ophævet og erstattet af Rådets forordning (EF) nr. 3320/94 af 22. december 1994 om kodificering af den bestående fællesskabslovgivning vedrørende definitionen af ecuen efter ikrafttrædelsen af traktaten om Den Europæiske Union (5);

det er hensigtsmæssigt at fastlægge den indledende værdi af landbrugsomregningskursen for stater, som senere måtte tiltræde Den Europæiske Union;

da justeringsfaktoren afskaffes, er det ikke nødvendigt, at der for landbrugsstrukturpolitikken anvendes en særlig landbrugsomregningskurs som nævnt i artikel 3, stk. 2, i forordning (EØF) nr. 3813/92;

ved forordning (EF) nr. 3528/93 (6) blev den franchise, der gælder for justering af landbrugsomregningskurserne, og som oprindelig var symmetrisk, snæver og fast på mellem - 2 og + 2 point, indtil den 31. december 1994 erstattet af en asymmetrisk franchise, der var bredere og mobil, fra - 2 til + 3 og fra 0 til + 5 point; ved forordning (EF) nr. 3311/94 (7) blev gyldigheden af disse bestemmelser forlænget med en måned; da der fortsat er mulighed for monetære udsving inden for det europæiske monetære systems valutakursmekanisme, kan en anvendelse af den indledende franchise fra den 1. februar 1995 medføre en ustabil situation med uønskede virkninger for landbrugsomregningskurserne;

på grund af de virkninger, som fald i landbrugsomregningskurserne har for landbrugernes indkomster, er det nødvendigt, at de monetære tendenser, som udløser sådanne fald, bekræftes;

den forudfastsættelse af landbrugsomregningskurserne, der er mulig i bestemte tilfælde ifølge artikel 6 i forordning (EØF) nr. 3813/92, kan udvides til at omfatte hele anvendelsesperioden for det beløb i ecu, som er berørt, hvis afvigelsen i forhold til den monetære udvikling forbliver begrænset;

de udligningsforanstaltninger, som er fastsat i artikel 8 i forordning (EØF) nr. 3813/92, bør kunne anvendes i de tilfælde, hvor landbrugsomregningskurserne falder mærkbart; sådanne mærkbare fald bør defineres på grundlag af størrelsen af de tidligere forhøjelser af landbrugsomregningskurserne og ud fra den periode, der er forløbet siden disse forhøjelser;

er der risiko for et mærkbart fald i landbrugsomregningskurserne, bør arten og omfanget af de mest hensigtsmæssige midlertidige udligningsforanstaltninger kunne fastlægges af Rådet under hensyntagen til de faktiske omstændigheder ved dette fald;

denne forordning bør anvendes fra den 1. februar 1995, når gyldighedsperioden for bestemmelserne om justeringsfaktoren og franchisens udvidelse udløber -

UDSTEDT FØLGENDE FORORDNING:

Artikel 1

Forordning (EØF) nr. 3813/92 ændres således:

1) Artikel 1 ændres således:

a) litra b) affattes således:

»b) repræsentativ markedskurs:

den pågældende valutas gennemsnitlige vekselkurs over for ecu, som konstateret over en referenceperiode, der er på mindst en måned, og som fastlægges efter proceduren i artikel 12)«

b) litra c) og d) udgår og litra e) og f) bliver henholdsvis litra c) og d)

c) følgende indsættes som litra e):

»e) mærkbar nedgang i landbrugsomregningskursen:

en nedgang i den senest anvendte omregningskurs, der i absolut værdi overstiger hver forskel mellem denne kurs og de laveste niveauer for de omregningskurser, der blev anvendt:

- de seneste tolv måneder og

- mellem 24 måneder og mere end tolv måneder forud og

- mellem 36 måneder og mere end 24 måneder forud.

Forskellene i forbindelse med andet og tredje led tages i betragtning med henholdsvis to tredjedele og en tredjedel af deres værdier.«

2) I artikel 2, stk. 1, ændres henvisningen til forordning (EØF) nr. 3180/78 til en henvisning til forordning (EF) nr. 3320/94.

3) Artikel 3 ændres således:

a) stk. 1 affattes således:

»1. Landbrugsomregningskursen fastsættes af Kommissionen på grundlag af den repræsentative markedskurs og i overensstemmelse med artikel 4, jf. dog de undtagelser, der er nævnt i stk. 2 og 3 i nærværende artikel.

Landbrugsomregningskursen den 1. februar 1995 er lig med den, som er fastlagt for denne dato ifølge de pr. 31. januar 1995 gældende regler, divideret med 1,207509.

For en ny medlemsstats nationale valuta er landbrugsomregningskursen indledningsvis lig med den repræsentative markedskurs, der er fastlagt efter artikel 1, litra b), for den sidste referenceperiode, der udløber inden datoen for første anvendelse af denne forordning for den pågældende valuta.«

b) stk. 2 udgår

c) i stk. 3 udgår ordene »på grund af justeringsfaktoren«

d) stk. 3 og 4 bliver henholdsvis stk. 2 og 3.

4) Artikel 4 og 4a erstattes af følgende artikel:

»Artikel 4

1. Landbrugsomregningskursen ændres for en valuta:

a) i tilfælde af en positiv monetær afvigelse, hvis afvigelsen ved en referenceperiodes udløb overstiger den franchise, der er nævnt i stk. 4, eller

b) i tilfælde af en negativ monetær afvigelse:

- hvis den absolute værdi af denne forskel ved en referenceperiodes udløb overstiger 2 point, eller

- hvis den absolutte værdi af forskellen mellem denne afvigelse og afvigelsen for en anden valuta ved en referenceperiodes udløb overstiger den franchise, der er nævnt i stk. 4.

Hvis landbrugsomregningskursen for en valuta skal nedsættes på grundlag af en enkelt referenceperiode, anvendes første afsnit dog ikke for den pågældende valuta og de valutaer, som udelukkende over for førstnævnte valuta befinder sig i den situation, der er nævnt i litra b) i nævnte afsnit, jf. dog stk. 5.

2. I det i stk. 1 nævnte tilfælde fastlægges den nye landbrugsomregningskurs på grundlag af en reduktion af den absolutte værdi af den pågældende monetære afvigelse med halvdelen.

3. Stk. 1 anvendes gentagne gange i samme referenceperiode på grundlag af de landbrugsomregningskurser, der er beregnet efter stk. 2, idet der i givet fald begyndes med reduktionen af de positive monetære afvigelser.

4. Franchisen er på 5 point. Dog kan størrelsen af franchisen mellem to specifikke valutaer reduceres efter proceduren i artikel 11, stk. 1, for at undgå en forvridning af handelen.

5. Hvis anvendelsen af stk. 1 ville medføre et mærkbart fald i landbrugsomregningskursen for en valuta, suspenderes denne anvendelse for den pågældende valuta i fornødent omfang og i indtil fire på hinanden følgende yderligere referenceperioder.«

5) I artikel 5, stk. 2 ændres »på grund af justeringsfaktoren kan Kommissionen« til »Kommissionen kan«.

6) Artikel 6 ændres således:

a) stk. 1, andet afsnit, udgår

b) følgende stykke indsættes:

»2a. For beløb, som er forudfastsat i ecu, og for beløb, der fastsættes i ecu efter en udbudsprocedure, kan landbrugsomregningskursen forudfastsættes.

I dette tilfælde er landbrugsomregningskursen den kurs, der gælder henholdsvis på datoen for kursens forudfastsættelse og på datoen for udbudsfristens udløb. Kursen justeres dog, hvis den afviger mere end 4 % fra den landbrugsomregningskurs, der ville være blevet anvendt, hvis der ikke var sket forudfastsættelse.

Gyldighedsperioden for landbrugsomregningskursens forudfastsættelse er lig med den, der gælder for det berørte beløbs forudfastsættelse, eller med den, der gælder for tilslag.«

7) Artikel 8 affattes således:

»Artikel 8

1. Medlemsstaterne kan yde landbrugerne udligningsstøtte i tre år, hvis gennemsnittet af landbrugsomregningskursen i de seneste tolv måneder falder mærkbart i forhold til gennemsnittet af landbrugsomregningskursen i de foregående tolv måneder.

Størrelsen af hver af de på hinanden følgende årlige rater nedsættes i forhold til den foregående rate med mindst en tredjedel af det beløb, der blev ydet det første år.

2. I det i stk. 1 nævnte tilfælde gælder følgende:

- de perioder, der lægges til grund for ydelse af støtte, kan ikke lægges til grund for ydelse af ny støtte

- definitionen af en mærkbar nedgang i gennemsnittet af landbrugsomregningskursen fastlægges efter proceduren i artikel 12 i analogi med bestemmelserne i artikel 1, litra e)

- udligningsstøtten kan ikke ydes i form af et produktionsafhængigt beløb, medmindre der er tale om produktionen i en afgrænset, forudgående periode; den kan ikke sigte på en bestemt produktion eller være betinget af, at der foreligger en produktion

- størrelsen af den første årlige rate af støtten fastlægges på grundlag af den nedgang i den gennemsnitlige landbrugsindkomst i den berørte medlemsstat, der skyldes faldet i landbrugsomregningskursen

- hvis den gennemsnitlige kurs, der har udløst støtten, er lavere end gennemsnittet af de landbrugsomregningskurser, der er anvendt senere, i løbet af tolv på hinanden følgende måneder, annulleres eller nedsættes de årlige rater af støtten, der begynder efter de pågældende tolv måneder, efter proceduren i artikel 12

- Rådet, der træffer afgørelse med kvalificeret flertal på forslag af Kommissionen, fastsætter de maksimumsbeløb, der kan ydes i støtte pr. rate, forudsat at minimumsgrænserne er nået.

3. Fællesskabet deltager i finansieringen af udligningsstøtten:

- med 75 % af de beløb, der faktisk ydes til landbrugere i en region, som henhører under mål nr. 1, jf. artikel 1 i forordning (EØF) nr. 2052/88, eller mål nr. 6, jf. protokol nr. 6 til tiltrædelsesakten af 1994

- med 50 % af de beløb, der faktisk ydes i andre tilfælde.

Dette bidrag betragtes, for så vidt angår finansieringen af den fælles landbrugspolitik, som en intervention til regulering af landbrugsmarkederne.«

8) Artikel 9 affattes således:

»Artikel 9

I tilfælde af væsentlig revaluering vedtager Rådet med kvalificeret flertal og efter forslag fra Kommissionen alle nødvendige foranstaltninger, som hovedsagelig for at sikre overholdelsen af forpligtelserne under GATT-aftalen og budgetdisciplinen kan indebære undtagelser fra denne forordnings bestemmelser om

- støtte

- afvikling af de monetære afvigelser; disse undtagelser må dog ikke føre til en forhøjelse af franchisen.«

9) Artikel 13, stk. 2, affattes således:

»2. De priser og beløb i ecu, hvis modværdi i national valuta er korrigeret pr. 31. januar 1995 med justeringsfaktoren 1,207509, multipliceres med denne justeringsfaktor ved første anvendelse fra 1. februar 1995 af en landbrugsomregningskurs, der fastsættes fra og med denne dato. Med forbehold af artikel 6, stk. 2a, forbliver de landbrugsomregningskurser, der er forudfastsat før den 1. februar 1995, og de beløb i ecu, som de svarer til, uændrede.«

Artikel 2

Denne forordning træder i kraft den 1. februar 1995.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. januar 1995.

På Rådets vegne

J. PUECH

Formand

(1) EFT nr. C 360 af 17. 12. 1994, s. 17.

(2) Udtalelse afgivet den 20. januar 1995 (endnu ikke offentliggjort i Tidende).

(3) EFT nr. L 387 af 31. 12. 1992, s. 1. Forordningen er ændret ved forordning (EF) nr. 3528/93 (EFT nr. L 320 af 22. 12. 1993, s. 32).

(4) EFT nr. L 379 af 30. 12. 1978, s. 1.

(5) EFT nr. L 350 af 31. 12. 1994, s. 27.

(6) EFT nr. L 320 af 22. 12. 1993, s. 32.

(7) EFT nr. L 350 af 31. 12. 1994, s. 1.